Suárez scoret sitt første La Liga-mål
Rett etter pause ble Suárez servert på glitrerende vis av Pedro, og fra kloss hold la stjernespissen ballen til rette før han skjøt tunnel på Córdobas keeper og i mål. - Det er ikke så viktig i dag, men det er hyggelig at han scorer, og noe som forventes av en spiller av hans kaliber, sier Barcelona-sjef Luiz Enrique på pressekonferansen. Etter den mye omtalte overgangen fra Liverpool i sommer, har Suárez nemlig kun scoret to ganger i obligatoriske kamper for Barcelona i høst, og kun i Champions League. Lørdagens scoring mot Córdoba ble dermed 27-åringens første i den spanske serien. Strømsgodsets Martin Ødegaard (16) er på besøk hos Barcelona denne uken, og var på plass på Camp Nou sammen med pappa Hans-Erik for å følge oppgjøret. Ødegaard ankom Barcelona fredag for å ta en nærmere kikk på klubben og skal angivelig ha diskutert kontrakt med klubben i morgentimene lørdag. Barcelona hadde få problemer mot Córdoba. Hjemmelaget tok ledelsen allerede etter ett minutt ved Pedro, som henviste Neymar til benken i oppgjøret. I andre omgang kom Barcelona til andre flere sjanser enn i den første mot et lavtliggende Córdoba-lag. Gerard Pique la på til 3-0 etter 80 minutter, før Lionel Messi økte ledelsen til 4-0 to minutter etter og til 5-0 på overtid. Dermed scoret Barcelona fem mål i sin tredje kamp på rad i serien. Barcelona ligger på andreplass i den spanske serien, ett poeng bak Real Madrid med en kamp mer spilt.
(Barcelona - Córdoba 5-0) Luis Suárez (27) spilte ballen mellom beina på keeper og scoret sitt første seriemål for Barcelona i lørdagens seier over Córdoba.